Dís hoekom RGB saak teen pro-lewe-dokter laat vaar | Maroela Media
Dís hoekom RGB saak teen pro-lewe-dokter laat vaar
Dr. Jacques de Vos (regs). (Foto: Doctors for Life/Facebook)
Die Raad op Gesondheidsberoepe (RGB) sê hy het geen ander keuse gehad as om die saak teen dr. Jacques de Vos te laat vaar nie.
De Vos is van onetiese gedrag aangekla nadat hy aan 'n swanger vrou gesê het dat haar ongebore baba 'n mens is. Die gewraakte opmerking is reeds in 2017 gemaak en die tugsaak teen die jong dokter sloer al jare.
De Vos was destyds 'n intern by 2 Militêre Hospitaal in Kaapstad toe die hospitaal hom weens die opmerking sonder 'n verhoor van sy ginekologie-rotasie geskors het. Sy internskap is drie jaar gelede reeds afgehandel en hy sou daarna met sy gemeenskapsdiens begin het. Die hospitaal het egter geweier om hom af te teken en De Vos kon sedertdien nog nie weer praktiseer nie.
Die RGB het De Vos die afgelope week ingelig dat alle oorblywende klagte teen hom laat vaar word. Sy regspan het egter gesê hy het reeds op die klagte teen hom gepleit en is dus geregtig op 'n uitspraak.
Priscilla Sekhonyane, RGB-woordvoerder, het gesê die raad het 'n verklaring van die klaagster in die saak ontvang dat sy nie meer met die klagte teen De Vos wil voortgaan nie.
"Sy het ook aangedui dat sy nie teen dr. De Vos wil getuig of aan die verhoor wil deelneem nie," het Sekhonyane gesê.
"Gegrond op die klaagster se besluit, het die RGB geen ander keuse as om die klagte teen dr. De Vos terug te trek nie."
De Vos se regspan het vroeër gesê hulle het sedert die aanvang van die saak, ondanks herhaalde versoeke, nooit 'n verklaring van die sogenaamde klaagster gekry nie.
Sy regspan voer aan die proses teen hom was uit die staanspoor gebrekkig en dat daar nooit 'n klaagster in die twee klagte teen hom was nie. Desondanks is De Vos "kwaadwillig vervolg".
Die regspan het die tugkomitee gevra om nie net sy afkeuring van De Vos se behandeling te kenne te gee nie, maar ook om 'n aanbeveling te doen om die optrede van diegene betrokke by die klagte teen hom te ondersoek.
Video: Werkherstelprogram van miljarde rande ingestel
Ek sal graag wil weet of Priscilla Sekonyane mediese dokter is?
Ek sal graag wil weet of the klaagster nou 'n mamma is……..
Dr. dagvaar die rook uit hulle almal uit . Jou lewe het vir hoeveel jaar stil gestaan en nou is dit maar net OK ? Dit is nie of SA n oorvloed het aan bevoegde Dr's nie , hulle sukkel maar eerder net aan .
Hoe kan hy geskors word sonder die "klaer" se verklaring? Dr de Vos, ry hulle vir ALS wat hulle het. Raak ryk uit die rassistiese, onetiese, onkundige gespuis.